**JEGYZŐKÖNYV**

**Készült:** Telki Község Képviselő-testületének 2015. október 26-án a Polgármesteri Hivatal tárgyalójában megtartott rendes nyílt üléséről.

**Jelen vannak:**

Deltai Károly Polgármester

Móczár Gábor Alpolgármester

Takács Zoltán Alpolgármester

Földvári-Nagy László Képviselő

Szigeti Antal Képviselő

Dr. Vida Rolland Képviselő

Fillinger Zsófia Képviselő

Halász Terézia Képviselő

dr. Lack Mónika Jegyző

Vetési Vincéné Pénzügyi csoport

**Deltai Károly Polgármester** köszönti a testület tagjait és a megjelenteket. Megállapítja, hogy a Képviselő testület határozatképes 7 fő képviselő van jelen, az ülést megnyitja. Javasolja, hogy a 3. napirendi pont tárgyalását 1. napirendi pontként tárgyalja a képviselő-testület valamint 8. napirendi pontként tárgyalja a családsegítés és gyermekjóléti szolgáltatási feladatok ellátásának módjáról, szervezeti kereteiről és az e feladatok biztosítására kötött ellátási szerződés felülvizsgálatáról szóló előterjesztést.

Ezzel a módosítással tenném fel a napirendet szavazásra.

Telki Község Képviselő-testülete (egyhangú szavazattal - 7 fő képviselő volt jelen a szavazáskor) határozathozatal mellőzésével az alábbi napirendet fogadta el:

Napirend

Tájékoztató a két ülés között történt fontosabb eseményekről

**Előadó:** Polgármester

[Tájékoztató a lejárt határidejű határozatok végrehajtásáról és a Szociális Bizottság és a polgármester átruházott hatáskörben hozott döntéseiről](http://telki.hu/media/files/eloterjesztesek/2015/KT/06_30/Tajekoztato_a_lejart_hatarideju_hatarozatok.docx)

**Előterjesztő**: Jegyző

1. A Telki 056/27 hrsz-ú ingatlanon létesítendő kutyafuttató létesítéséről és üzemeltetéséről szóló pályázat elbírálásáról

2. „Zenede” Művészeti Alapítvány helyiséghasználatáról

**Előterjesztő**: Polgármester

3. Telki önkormányzati tulajdonú belterületi úthálózatának hó eltakarítási és téli síkosság mentesítési munkáinak elvégzésére kiírt pályázat elbírálásáról

**Előterjesztő**: Polgármester

**4. Állati hulladék ártalmatlanítására, kóbor állatok begyűjtésére vonatkozó pályázat elbírálása**

**Előterjesztő**: Polgármester

5. Mobil korcsolyapálya bérléséről

**Előterjesztő**: Polgármester

6. Budajenői ingatlanoknak a Telki szennyvízhálózatra történő rákötés lehetőségéről

**Előterjesztő**: Polgármester

7.Informatikai eszköz támogatás átvétele a Pipacsvirág Magyar- Angol Két Tanítási Nyelvű Általános Iskolai oktatás fejlesztése érdekében

**Előterjesztő**: Polgármester

**Napirendek tárgyalása**

**Tájékoztató a két ülés között történt fontosabb eseményekről**

**Előadó: Polgármester**

**Deltai Károly Polgármester**: Három dolgot szeretnék kiemelni az elmúlt időszak eseményei közül.

1. A Budakörnyéki Önkormányzati Társuláson belül létrejött egy Értéktár Bizottság. A Bizottság három tagú, az elnöki pozíciót én kaptam, mellettem két polgármester társam és két külső szakértővel együtt dolgozunk a bizottságban, aminek a feladata a társulásban részt vevő településeken található helyi értékek, hungaricumok feltárása, összegyűjtése
2. A NÉHIB az elmúlt héten tartott egy ellenőrzést az Iskola konyháján. Az ellenőrzés eredményéről még hivatalos értesítést nem kaptunk, de nem hivatalosan az az információ, hogy mindent rendben találtak, apró hiányosságokat állapítottak csak meg, mint pl. a konyhai személyzet részére biztosított öltözőszekrény hiánya. Az ételek minőségével kapcsolatban mindent rendben találtak.
3. A csatorna fejlesztés kapcsán újabb egyeztetést tartottunk az ÉDV Zrt. és az Organica képviselőivel. Ezekkel az egyeztetésekkel próbálunk egy teljesen előkészített, átgondolt anyagot összeállítani, mire megnyílik a pályázati lehetőség.

A képviselő-testület határozat-hozatal nélkül 7 igen szavazattal egyhangúlag elfogadta a tájékoztatót.

**Tájékoztató a lejárt határidejű határozatok végrehajtásáról**

**Előadó: Jegyző**

*Az előterjesztés a jegyzőkönyv melléklete.*

**Deltai Károly Polgármester**: A következő napirend pont a tájékoztató a lejárt határidejű határozatok végrehajtásáról.

**Szigeti Antal** **képviselő**: Már hivatalos, hogy a szociális tűzifa program keretében nyertünk támogatást. Lehet már beadni pályázatokat?

**dr. Lack Mónika Jegyző**: Igen, megérkezett a hivatalos értesítés. A helyi rendelet alapján jogosultak kérelmeit már befogadjuk.

A képviselő-testület határozat-hozatal nélkül 7 igen szavazattal egyhangúlag elfogadta a tájékoztatót.

**1. A Telki 056/27 hrsz-ú ingatlanon létesítendő kutyafuttató létesítéséről és üzemeltetéséről szóló pályázat elbírálásáról**

**Előterjesztő**: Polgármester

*Az előterjesztés a jegyzőkönyv melléklete.*

**Deltai Károly Polgármester:** Megismertük a pályázati anyagot kérem, akinek kérdése van tegye fel.

**Móczár Gábor alpolgármester**: Van-e javaslata arra, hogy a kóbor kutya problémát, hogy oldja meg a település.

**Váli János**: Mi egy chip leolvasót tudnák biztosítani.

**Deltai Károly polgármester**: Az új gyepmesteri szerződés keretében rendszeres razzia jellegű jelenlétet szeretnénk az első időszakban mindenképpen bevezetni.

**Szigeti Antal képviselő**: Kérem, hogy a kutyatulajdonosok felé közvetetten közvetítsék az üzenetet arról, hogy az önkormányzat radikálisan fellép a kóbor kutyákkal szemben.

**Deltai Károly** **polgármester**: Mennyi idő alatt tudják megvalósítani a kutyafuttató kialakítását. És mennyi időre vállalják a szerződést.

**Váli János:** Úgy gondolom, hogy 1 hónap alatt. Minimális infrastruktúrát kell biztosítani pl. egy faházat kell felállítani, áramvételi lehetőséget kell kiépíteni. Mivel jelentős befektetést igényel a megvalósítást, ezt nekünk biztosítani kell, hogy meg tudjon térülni.

**Takács Zoltán alpolgármester**: Javaslom a határozatlan időre szóló szerződést, mely minimum 4 évig fel nem mondható.

A Polgármester az előterjesztés szerinti határozati javaslatot teszi fel szavazásra, azzal, hogy a szerződést határozatlan időre, de minimum 4 évre javasolja megkötni.

A Képviselő testület 6 igen szavazattal és egy tartózkodással- az alábbi határozatot hozta.

**Telki község**

**Képviselő-testülete**

**110/2015 ( X.26.) Öh. számú**

**Határozata**

**A Telki 056/27 hrsz-ú ingatlanon létesítendő kutyafuttató létesítéséről és üzemeltetéséről szóló pályázat elbírálásáról**

Telki község Képviselő-testülete úgy határoz, hogy a tulajdonát képező Telki 056/27 hrsz-ú ingatlanon kialakítandó kutyafuttató létesítésére megállapodást köt Sétamester-el( Váli János Mihály ).

A megállapodás a határozat melléklete.

**Felelős:** Polgármester

**Határidő:** 2015. november 1.

**2. „Zenede” Művészeti Alapítvány helyiséghasználatáról**

**Előterjesztő**: Polgármester

*Az előterjesztés a jegyzőkönyv melléklete.*

**Deltai Károly polgármester:** A Pénzügyi Bizottság tárgyalta az előterjesztést és javasolja, hogy 500.- Ft/óra/terem használati díjban állapítsa meg a képviselő-testület az intézmény használati díját.

A Polgármester az előterjesztés szerinti határozati javaslatot teszi fel szavazásra.

A Képviselő testület 6 igen szavazattal és egy tartózkodással- az alábbi határozatot hozta.

**Telki község**

**Képviselő-testülete**

**111/2015 ( X.26.) Öh. számú**

**Határozata**

**„Zenede” Művészeti Alapítvány helyiséghasználatáról**

Telki község Képviselő-testülete úgy határoz, hogy megállapodást írt alá a „Zenede” Művészeti Alapítvánnyal a Telki Pipacsvirág Magyar - Angol Két tanítási Nyelvű Általános Iskola teremhasználatáról.

A használati szerződés alapján a 2015/2016 évi használati díjat 500.-Ft/óra/terem összegben határozza meg.

A Képviselő-testület felhatalmazza a polgármestert a szerződés aláírására.

**Felelős:** Polgármester

**Határidő:** 2015. október 31.

2. Telki önkormányzati tulajdonú belterületi úthálózatának hó eltakarítási és téli síkosság mentesítési munkáinak elvégzésére kiírt pályázat elbírálásáról

**Előterjesztő**: Polgármester

*Az előterjesztés a jegyzőkönyv melléklete.*

**Deltai Károly polgármester:** A Pénzügyi Bizottság tárgyalta az előterjesztést és javasolja, a képviselő-testületnek, hogy az egyedüli pályázatot benyújtó Szűcs János egyéni vállalkozó ajánlatát hirdesse ki győztes pályázatnak és kösse meg a vállalkozási szerződést.

A Polgármester az előterjesztés szerinti határozati javaslatot teszi fel szavazásra.

A Képviselő testület 7 igen szavazattal egyhangúlag- az alábbi határozatot hozta.

**Telki Község**

**Képviselő-testülete**

**112/2015. (X. 26.) Öh. számú**

**Határozata**

**Telki önkormányzati tulajdonú belterületi úthálózatának**

**hó eltakarítási és téli síkosság mentesítési munkáinak elvégzésére kiírt**

**pályázat elbírálásáról.**

Telki község Képviselő-testülete pályázatot írt ki (101/2015. (IX.28.) Öh.) Telki önkormányzati tulajdonú belterületi úthálózatának hó eltakarítási és téli síkosság mentesítési munkáinak elvégzésére (2015. 12. 01 - 2017. 03. 01. közötti időszak).

A pályázati felhívás megjelent a Telki Portálon, a Telki Naplóban.

Határidőn (2015. október 12.) belül egy ajánlattevő nyújtott be ajánlatot:

Szűcs János vállalkozó Telki, Pipacs u. 10.)

Telki község Képviselő-testülete az önkormányzati tulajdonú belterületi úthálózat hó eltakarítási és téli síkosság mentesítési munkáinak elvégzésével (2015. 12. 01 - 2017. 03. 01. közötti időszak). Szűcs János vállalkozót Telki, Pipacs u. 10. bízza meg.

A képviselő-testület felhatalmazza a polgármestert a vonatkozó szerződés aláírására.

A szerződés a határozat melléklete.

**Felelős:** Polgármester

**Határidő:** Szerződés megkötése 2015. október 30.

Megbízás lejárta 2017. március 1.

**4. Állati hulladék ártalmatlanítására, kóbor állatok begyűjtésére vonatkozó pályázat elbírálása**

**Előterjesztő**: Polgármester

*Az előterjesztés a jegyzőkönyv melléklete.*

**Deltai Károly polgármester:** A mai napon tárgyaltam az egyik ajánlattevővel, a Polisz Kft-vel, aki jelezte, hogy módosítja ajánlatát és a 70.000.- Ft+Áfa/hó átalány díj helyet 65.000.- Ft+Áfa/hó összegért vállalja a feladat ellátását.

A Pénzügyi Bizottság tárgyalta az előterjesztést és elfogadásra javasolja a képviselő-testületnek.

A Polgármester az előterjesztés szerinti határozati javaslatot teszi fel szavazásra.

A Képviselő testület 7 igen szavazattal egyhangúlag- az alábbi határozatot hozta.

**Telki község**

**Képviselő-testülete**

**113/2015. (X.26.)Öh. számú**

**Határozata**

**A kóbor ebek befogására, tartására, őrzésére,**

**az állati hulladék begyűjtésével, elszállításával és ártalmatlanná tételével kapcsolatos feladatok ellátására szóló pályázat elbírálásáról**

**Telki község Képviselő-testülete** a kóbor ebek befogására, tartására, őrzésére, az állati hulladék begyűjtésével, elszállításával és ártalmatlanná tételével kapcsolatos feladatok ellátására Polisz Kft-vel ( 1196 Budapest, Ady Endre út 51.) 2015. november 1-től határozatlan időre szerződést köt.

**Felelős:** Polgármester

**Határidő:** 2015. október 31.

**5. Mobil korcsolyapálya bérléséről**

**Előterjesztő**: Polgármester

*Az előterjesztés a jegyzőkönyv melléklete.*

**Deltai Károly** **polgármester**: Javaslom, hogy vegyük le napirendről a kérdést. Úgy gondolom, hogy nem tudjuk megvalósítani az idei évben ezt a beruházást. Viszont véleményem szerint a Teniszcsarnok területén lévő egyik üres pályán meg lehetne valósítani. Ott biztosított a folyamatos személyzet, a melegedési lehetőség, az eszközök tárolása. Sajnos még nem sikerült felvenni a teniszcsarnok üzemeltetőjével a kapcsolatot, a holnapi nap folyamán tudok egyeztetni velük, ha meg tud valósulni, azt fogom javasolni, hogy a délelőtti időszakban az iskolás gyerekek használhassák a pályát, és ezért az önkormányzat támogassa a pályabérlést.

A képviselő-testület levette napirendjéről az előterjesztést.

**6. Budajenői ingatlanoknak a Telki szennyvízhálózatra történő rákötés lehetőségéről**

**Előterjesztő**: Polgármester

*Az előterjesztés a jegyzőkönyv melléklete.*

A Polgármester az előterjesztés szerinti határozati javaslatot teszi fel szavazásra.

A Képviselő testület 7 igen szavazattal egyhangúlag- az alábbi határozatot hozta.

**Telki község**

**Képviselő-testülete**

**114/2015. (X.26.)Öh. számú**

**Határozata**

**Budajenői ingatlanoknak a Telki szennyvízhálózatra történő rákötés lehetőségéről**

Telki község képviselő-testülete úgy határoz, hogy nem támogatja, a Budajenő 1015/2 hrsz-ú ingatlannak a Telki szennyvízhálózatra vonatkozó rákötését.

Határidő: azonnal

Felelős: polgármester

**7.Informatikai eszköz támogatás átvétele a Pipacsvirág Magyar- Angol Két Tanítási Nyelvű Általános Iskolai oktatás fejlesztése érdekében**

**Előterjesztő**: Polgármester

*Az előterjesztés a jegyzőkönyv melléklete.*

A Polgármester az előterjesztés szerinti határozati javaslatot teszi fel szavazásra.

A Képviselő testület 7 igen szavazattal egyhangúlag- az alábbi határozatot hozta.

**Telki község**

**Képviselő-testülete**

**115/2015 ( X.26 .) Öh. számú**

**Határozata**

**Informatikai eszköz támogatás átvétele a Pipacsvirág Magyar- Angol Két Tanítási Nyelvű Általános Iskolai oktatás fejlesztése érdekében**

Telki község Képviselő-testülete a Román Sándor Tánctársulata Kft. által a Pipacsvirág Magyar - Angol Két Tanítási Nyelvű Általános Iskolai oktatás programjának fejlesztése és működésének támogatása érdekében átadott térítésmentes tárgyi eszköz támogatást ( 1 db. Interaktív tábla, 1 db projektor ) elfogadja.

A Képviselő-testület felhatalmazza a támogatási szerződés aláírására.

**Felelős:** Polgármester

**Határidő:** azonnal

**8./** **A családsegítés és gyermekjóléti szolgáltatási feladatok ellátásának módjáról, szervezeti kereteiről és az e feladatok biztosítására kötött ellátási szerződés felülvizsgálata**

**Előterjesztő**: jegyző

**dr. Lack Mónika jegyző**: A szociális igazgatásról és szociális ellátásokról szóló 1993. évi III. törvény 86. §-a alapján az Önkormányzata köteles biztosítani étkeztetést, házi segítségnyújtást, családsegítést, idősek nappali ellátását, valamint az ezen szolgáltatásokhoz – különös tekintettel a családsegítéshez – való hozzáférést. A gyermekek védelméről és a gyámügyi igazgatásról szóló 1997. évi XXXI. törvény 94. § (2a) bekezdése szerint „a települési önkormányzat, lakosságszámtól függetlenül köteles gyermekjóléti szolgálatot működtetni. Telkiben a családsegítő és gyermekjóléti-, valamint a házi segítségnyújtás , a támogató szolgáltatást szakfeladatokat feladat-ellátási szerződés alapján Máltai Szeretetszolgálat Egyesület Gondviselés Háza Páty Kht-n látja el. Az egyes szociális és gyermekvédelmi tárgyú törvények módosításáról szóló 2015. évi CXXXIII. törvény 2016. január 1-jei hatállyal életbe lépő Szt. és Gyvt. módosításaival nagymértékben megváltoztatja a család- és gyermekvédelmi ellátás felépítését. 2016. január 1-jétől a családsegítés csak gyermekjóléti szolgáltatással integráltan, egy szervezeti és szakmai egységben működhet. A család- és gyermekjólét két szinten fog működni: a „család- és gyermekjóléti szolgálat” a településeken működik, a „család- és gyermekjóléti központ” pedig a járásszékhely településen működő önálló intézmény. Az Önkormányzatot az átalakítással kapcsolatban a következő határidők kötik 2015. október 31. napjáig a települési önkormányzat felülvizsgálja a családsegítés, illetve a gyermekjóléti szolgáltatási feladatok ellátásának módját, szervezeti kereteit és az e feladatok ellátásának módját, szervezeti kereteit és az e feladatok biztosítására kötött ellátási szerződéseket, 2015. november 30. napjáig a települési önkormányzat dönt a családsegítés, illetve a gyermekjóléti szolgáltatási feladatok ellátásának 2016. január 1-jétől hatályos.

A Képviselő testület 7 igen szavazattal egyhangúlag- az alábbi határozatot hozta.

**Telki község**

**Képviselő-testülete**

**116/2015. (X.26.)Öh. számú**

**Határozata**

**A családsegítés és gyermekjóléti szolgáltatási feladatok ellátásának módjáról, szervezeti kereteiről és az e feladatok biztosítására kötött ellátási szerződés felülvizsgálatáról szóló tájékoztatás**

Telki Község képviselő-testülete a 2015. évi CXXXIII. tv.-ben előírt rendelkezésnek megfelelően felülvizsgálta a település számára kötelezően nyújtandó gyermekjóléti és családsegítő szolgáltatás biztosításának módját.

A képviselő-testület megállapította, hogy a Magyar Máltai Szeretetszolgálat Egyesület Közép-Magyarországi Régiójával, mint fenntartóval, határozatlan időre kötött, jelenleg is érvényben lévő szerződése alapján, a fenti szolgáltatásokat a Gondviselés Háza Páty Szociális Alapszolgáltatásokat Nyújtó Integrált Intézmény keretein belül, integráltan működtetett gyermekjóléti és családsegítő szolgálat által biztosítja.

Fentiek alapján a képviselő-testület tudomásul veszi, hogy a Telki településen a gyermekjóléti és családsegítő szolgáltatást, a 2016. január 1-vel hatályba lépő törvényi rendelkezéseknek megfelelően biztosított.

Felelős: Jegyző

Határidő: október 31.

Egyebek: Több hozzászólás nem volt. Deltai Károly Polgármester megköszöni a képviselőknek a részvételt és az ülést bezárja.

dr. Lack Mónika Deltai Károly

Jegyző Polgármester